Jeremia 12 | Beibele Inthaneteng | Phetolelo ya Lefase le Lefsa
12 Wena Jehofa o lokile+ ge ke go llela, ruri o lokile le ge ke bolela le wena ka ditaba tša kahlolo. Ke ka baka la’ng tsela ya ba kgopo e le yeo e atlegilego,+ le gona ke ka baka la’ng ka moka bao ba dirago boradia ba sa tshwenyege?
2 O ba bjetše; le gona ba tsemile medu. Ba duletše go ya pele; le gona ba entšwe dienywa. O kgauswi le melomo ya bona, eupša o kgole le dipshio tša bona.+
3 Wena Jehofa, o ntseba gabotse;+ o a mpona gomme o hlahlobile pelo ya ka wa hwetša e dumelelana le wena.+ Ba hlaole go swana le dinku tše di yago tlhabong,+ o ba beele ka thoko bakeng sa letšatši la go bolawa.
4 Go tla tšea lebaka le lekaakang naga e duletše go senyega,+ le dimela ka moka tša naga di oma?+ Dibata le dinonyana di fedišitšwe ka baka la bobe bja bao ba dulago go yona.+ Ka gobane ba itše: “Ga a bone bokamoso bja rena.”
5 Ka ge le ile la kitima le bao ba sepelago ka maoto gomme ba le lapiša, gona le ka šiana bjang le dipere?+ Na le kgodišegile nageng ye ya khutšo?+ Gona le tla itshwara bjang gare ga sethokgwa se se bofaganego se se bapilego le Noka ya Jorodane?+
6 Gaešita le bana beno le ba lapa la tatago, le bona ba go radiile.+ Le bona ba go goeleditše ba le ka morago ga gago. O se ke wa ba dumela le ganyenyane, ka ge ba go botša dilo tše dibotse.+
7 “Ke tlogetše ba ntlo ya ka;+ ke lahlile bohwa bja ka;+ ke gafetše moratiwa wa moya wa ka diatleng tša manaba a gagwe.+
8 Bohwa bja ka bo mphetogetše tau e lego sethokgweng. Bo ntlhasetše ka lentšu. Ke ka baka leo ke bo hloilego.+
9 Bohwa+ bja ka bo ntshwanela le nonyana ya mebalabala ya go ja nama; bo dikologilwe ke dinonyana tša go ja nama.+ Etlang le kgobokaneng, lena dibata ka moka tša naga; di tlišeng di tlo ja.+
10 Badiši+ ba bantši ba sentše serapa sa ka sa merara;+ ba gataketše kabelo ya ka.+ Ba fetotše kabelo ya ka e rategago+ lešoka la lešope.
11 E dirilwe lešope;+ e senyegile; go nna ke lešope.+ Naga ka moka e dirilwe lešope, gobane ga go motho yo a etšego hloko temošo.+
12 Basenyi ba tlile ka ditsela ka moka tše di sepelwago kudu tše di phatšago lešokeng. Tšhoša ya Jehofa e ja go tloga pheletšong e nngwe ya naga go ya pheletšong e nngwe ya yona.+ Ga go na motho yo a nago le khutšo.
13 Ba bjetše korong, eupša ba bunne meetlwa.+ Ba šomile ka thata go fihlela ba babja, eupša ba ka se holwe ke selo.+ Ba tla hlabišwa dihlong ke tšeo le di bunnego ka baka la bogale bjo bo tukago bja Jehofa.”
14 Se ke seo Jehofa a se boletšego ka baagišani+ ba gagwe ka moka ba babe bao ba kgwathago bohwa bjoo a bo neilego batho ba gagwe, yona Isiraele, gore ba bo tšee:+ “Šefa ke ba tumola nageng ya bona;+ ba ntlo ya Juda ke tla ba tumola gare ga bona.+
15 Ka morago ga ge ke ba tumotše ke tla buša ka ba gaugela+ gomme ka ba buša, yo mongwe le yo mongwe ka mmušetša bohweng bja gagwe le nageng ya gagwe.”+
16 “Ruri ge e ba ba ka ithuta ditsela tša batho ba ka tabeng ya go ena ka leina la ka,+ ba re: ‘Re ikana ka Jehofa yo a phelago!’ gore go etša ge ba rutile batho ba ka go ena ka Baali,+ gona le bona ba tla agišwa gare ga batho ba ka.+
17 Eupša ge e ba ba ka se kwe, gona ke tla tumola setšhaba seo, ka se tumola ka ba ka se senya,”+ o re’alo Jehofa.
mailto:?body=Bala Beibele Inthaneteng%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D24%26Chapter%3D12%26wtlocale%3DSE%26srcid=share⊂ject=Bala Beibele Inthaneteng